Նյուդալեն (մետրոյի կայարան)

Նյուդալեն, Օսլոյի մետրոպոլիտենի ստորգետնյա կայարան, որը մտնում է «օղակաձև» գծի մեջ։ Գտնվում է Նուրդերե Ակեր շրջանի Նյուդալեն միկրոջշջանում։ Բացվել է 2003 թ.-ի օգոստոսի 20-ին։ Այն հանդիսանում է 3-րդ և 4-րդ գծերի միացման կետ։ Մետրոյի վագոնները կայարան են գալիս նշված գծերից հերթականությամբ՝ 15 րոպե ընդմիջումով։ Կայարանի վերգետնյա հատվածը ծառայում է որպես ավտոբուսների կանգառ։

Պատմություն 

Օղակաձև գծի նախագծումը սկսվել է դեռևս 1980-ական թվականներին։ Այն պետք է Օսլոյի հյուսիսային շրջանները միացներ քաղաքի մնացած հատվածին։ Սակայն նախագիծը հաստատվել է միայն 1997 թվականին և ֆինանսավորում ստացել 2000 թ.-ին։ Շինարարական աշխատանքները սկսվել են նույն թվականի հունիսին։ Կայարանի բացումը տեղի ունեցավ 2003 թ.-ի օգոստոսին 20-ին Ստորո կայարանի բացման հետ միաժամանակ։

Կայարանի բացումը նպաստեց, որ արդեն 2007 թ.-ին միկրոշրջանում բացվի ավելի քան 14800 աշխատատեղ։ Ներկայումս կայարանի շնորհիվ մոտակայքում գործունեություն են իրականացնում մի շարք խոշոր կազմակերպություններ, այդ թվում՝ ErgoGroup, Unit4, EDB Business Partner, Visma, TDC, NetCom, Schibsted:

Նյուդալեն կայարանի մոտակայքում է գտնվում Նորվեգիայի ոստիկանության կենտրոնական ապարատը, Նորվեգիայի մենեջմենթի դպրոցը (2005 թվականից), Նուդալենի գիմնազիան։ Գիմնազիայի ուսանողների և աշխատակիցների 85 տոկոսը՝ շուրջ 5500 մարդ, օգտվում է այս կայարանից։

Նկարագրություն 

Կայարանի վերգետնյա նախասրահը կառուցված է ուղղահայաց և հորիզոնական սև բազալտե սյուներով՝ միացված ապակե մեծ սալիկներով։ Կառույցի այս ձևը զգալիորեն թեթևացնում է շինության ծանրությունը։

Սպասասրահի հատակը պատված է սպիտակ գրանիտով, իսկ պատերը՝ սև։ Ունի հետաքրքիր լուսավորություն, որը նպաստում է նաև այցելուների արագ կողմնորոշվելուն։ Էլեկտրական ամբարձիչների (էկսկալատրների) վրա տեղադրված են 44 ձայնահաղորդիչ և 1800 ցերեկային լույսի լամպեր, որոնք անընդհատ փոխում են գույները՝ ցույց տալու համար թե որ գծի գնացքն է շուտով ժամանելու։ Լույսերի և երաժշտության միջոցով կազմակերպվում են հետաքրքիր կոմպոզիցիոն միջոցառումներ։

Ծանոթագրություններ 

Օսլոյի մետրոպոլիտենի կայարաններ